Komisijos Reglamentas (EEB) Nr. 1483/86
1986 m. gegužės 15 d.
iš dalies keičiantis Reglamentą (EEB) Nr. 3718/85, nustatantį tam tikras technines ir kontrolės priemones, susijusias su Portugalijos vandenyse su Ispanijos vėliava plaukiojančių laivų vykdoma žvejybos veikla
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į Ispanijos ir Portugalijos stojimo aktą, ypač į jo 352 straipsnio 8 dalį,
kadangi ilgapelekius tunus žvejojantiems laivams turėtų būti taikomos griežtesnės kontrolės priemonės;
kadangi periodinių sąrašų galiojimo trukmė turėtų būti trumpinama, laivams, kurių registrinė talpa didesnė nei 20 bruto registrinių tonų (BRT), išduodant leidimą žvejoti turėtų būti taikomos specialios vykdytinos sąlygos, o kurių registrinė talpa mažesnė nei 20 bruto registrinių tonų (BRT) - turėtų būti nustatytos specialios priemonės;
kadangi Komisijos reglamentas (EEB) Nr. 3718/85 [1] atitinkamai turėtų būti iš dalies pakeistas;
kadangi šiame reglamente numatytos priemonės atitinka Žuvų išteklių vadybos komiteto nuomonę,
PRIĖMĖM ŠĮ REGLAMENTĄ:
1 straipsnis
Reglamentas (EEB) Nr. 3718/85 iš dalies keičiamas taip:
1. 3 straipsnio 2 dalies antra pastraipa pakeičiama taip:
"Laivų, žvejojančių toli migruojančių rūšių žuvis, išskyrus tunus, sąrašas perduodamas iki nustatytos jo įsigaliojimo datos likus 15 dienų; tas sąrašas apima bent dviejų kalendorinių mėnesių laikotarpį. Laivų, žvejojančių ilgapelekius tunus, sąrašas perduodamas iki nustatytos jo įsigaliojimo datos likus 15 dienų; tas sąrašas apima laikotarpį nuo mėnesio pirmos iki penkioliktos dienos arba nuo mėnesio šešioliktos iki paskutinės jo dienos."
2. 3 straipsnio 3 dalies ketvirta įtrauka pakeičiama taip:
"- perskaičiavimo kursas, nurodytas Stojimo akto 158 straipsnio 2 dalyje, o laivų, žvejojančių ilgapelekius tunus, atveju, perskaičiavimo kursas, Tarybos priimtas Stojimo akto 352 straipsnio 6 dalyje nurodyta tvarka,".
3. 8 straipsnis papildomas ši pastraipa:
"Ispanijos institucijos iki laivų įplaukimo į 200 jūrmylių zoną prie Portugalijos krantų likus bent 24 valandoms priedo 7 punkte nurodytoms nacionalinėms kontrolės institucijoms perduoda pagal priedo 8.1 punktą gautą informaciją ir per 24 valandas nuo laivo grįžimo į uostą, iš kurio jis vykdo veiklą, priedo 8.2 punkte nurodytą informaciją."
4. Priedo B skirsnio antraštinė dalis pakeičiama taip:
"B. Papildomos sąlygos, kurių turi laikytis visi laivai, išskyrus žvejojančius toli migruojančių rūšių žuvis (ne tunus)".
5. Priedo 3 punkto antraštė pakeičiama taip:
"3. Visi leidimą žvejoti turintys laivai, išskyrus mažesnės nei 20 bruto registrinių tonų (BRT) talpos laivus, kurie neturi radijo ir kuriems išduotas leidimas žvejoti ilgapelekius tunus, pagal 4 punktą privalomą informaciją 7 punkte nurodytoms kompetentingoms nacionalinėms kontrolės institucijoms perduoda laikydamosi toliau nurodyto tvarkaraščio:".
6. Į priedą įtraukiamas šis punktas:
"8. Mažesnės nei 20 bruto registrinių tonų (BRT) talpos radijo neturintys laivai, kuriems išduotas leidimas žvejoti ilgapelekius tunus, Ispanijos kontrolės institucijoms perduoda toliau nurodytą informaciją:
8.1. prieš laivui išplaukiant iš uosto, iš kurio jis vykdo veiklą, ir likus mažiausiai 24 valandoms laivui įplaukiant į 200 jūrmylių zoną prie Portugalijos krantų;
8.1.1. numatytas datas, kada laivas turėtų įplaukti į 200 jūrmylių zoną nuo Portugalijos krantų ir kada turėtų iš jos išplaukti;
8.1.2. Tarptautinės jūros tyrinėjimo tarybos (ICES) arba Žvejybos Centriniame Rytų Atlante komiteto (CECAF) statistinį kvadratą, kuriame turi būti žvejojama;
8.1.3. numatytas datas, kada laivas turėtų įplaukti į Ispanijos uostą ir iš jo išplaukti;
8.1.4. numatytą datą, kada laivas turėtų grįžti į uostą, iš kurio vykdo veiklą;
8.2. per 24 valandas nuo laivo sugrįžimo į uostą, iš kurio jis vykdo veiklą;
8.2.1. sužvejotus kiekius, nurodant Tarptautinės jūros tyrinėjimo tarybos (ICES) arba Žvejybos Centriniame Rytų Atlante komiteto (CECAF) statistiniame kvadrate sužvejotus kiekius."
2 straipsnis
Šis reglamentas įsigalioja jo paskelbimo dieną Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1986 m. gegužės 15 d.